Vraket Strømstad skriver bok om Start
- Det blir en kjærlighetshistorie om klubben min. Litt sånn jeg har opplevd klubben gjennom mange år, krydret med noen historier, forteller Strømstad til VG Nett. I midten av november fikk han beskjed om at han ikke er ønsket som Start-spiller når kontrakten går ut 31. desember. Strømstad skrev på Twitter at han følte at han hadde noen år igjen i bena. Nå må han isteden fortsette sin Start-historie ved hjelp av fingrene og et tastatur. - Det er naturlig å komme inn på avskjeden, men det er ikke det som vil være hovedtema, forteller Strømstad.30-åringens bok inngår i en supporterbokserie om alle de 16 eliteserielagene i 2013. Fotballspillere, forfattere, supportere og journalister skal etter planen skrive om sin egen klubb etter forretningsmodellen «crowdfunding», også kalt folkefinansiering. Det betyr at bøkene kun blir en realitet hvis det dukker opp et tilstrekkelig antall kjøpere. - En jazzgitarist som ingen har hørt om, er den ingen vits å «crowdfunde». Men fotball har ganske lojale «followers». Meningen er at hvis du er Brann-fan, så skal du hate å lese de andre bøkene, sier initiativtaker Christer Falck i Falck Forlag. Se oversikten over de forskjellige bøkene her! Hønefoss-spiller Frode Lafton skal for eksempel skrive om Hønefoss, tidligere Molde-, VIF-, Start- og Stabæk-spiss Bernt Hulsker om Molde, komiker Håvard Lilleheie og Strømsgodset-spiller Alexander Aas om Strømsgodset, TV 2s sportsanker Davy Wathne om Brann og tidligere RV-leder Aslak Sira Myhre om Viking. Alle skribentene har fått frie tøyler. - Davy Wathne er i gang med å skrive sin historie om Brann - etter hukommelsen og det selvopplevde. Gjennom Lilleheie og Aas får man se Godset både utenfra og som spiller. Egon Holstad (musikkjournalist fra Tromsø) kommer nok til å hate alt som ikke kommer fra Tromsø. Bernt Hulskers bok om Molde kommer sikker til å bli morsom. Han er kjapp i replikken og skriver godt. Morten Stokstad (TV 2-reporter) skal komme til bunns i hvorfor Lillestrøm har en så syk vinnerkultur og hvorfor de har vært lengst i eliteserien, forteller Falck.Strømstads bok skal handle om et helt liv i Start. Han er født og oppvokst i Kristiansand og har - med unntak av et toårig opphold i franske Le Mans - vært i Start siden han spilte barnefotball i klubben. Han har vært kaptein for Start og fra 2005 til 2009 fikk han 18 landskamper. - Blir det spesielt å skrive boken rett etter at du måtte forlate klubben? - Det kan bli en fin avslutning, svarer han. - Hva gjør du kommende fotballsesong? - Jeg er fortsatt i tenkeboksen. Det eneste jeg har funnet ut, er at jeg ikke kommer til å flytte. Da er alternativene i området. - Du vil fortsette som fotballspiller? - Ja, det tror jeg. Men på hvilket nivå er jeg fortsatt usikker på.Aalesund - Geir Ove Eikrem/Stormen Brann - Davy Wathne Haugesund - Øystein Eide Hønefoss - Frode Lafton Lillestrøm - Morten Stokstad Molde - Bernt Hulsker Odd Grenland - De anonyme "Dagbokfolka" Rosenborg - Thomas Myhren/Kjernen Sandnes Ulf - Thore Bauge/Gaukereiret Sogndal - Saftkokaradn Sarpsborg08 - Morten Giæver/Sarpsborg08 Start - Fredrik Strømstad Strømsgodset - Håvard Lilleheie/Alexander Aas Tromsø - Egon Holstad Viking - Aslak Sira Myhre Vålerenga - Mats Ulshagen
Fredrik Strømstad (30) har bare noen få arbeidsdager igjen i klubben som har betydd alt for ham. Nå ønsker han å skrive bok om Start og den tunge avskjeden.